ΟΔΗΓΙΑ ΤΟΥ ΣΥΜΒΟΥΛΙΟΥ της 9ης Δεκεμβρίου 1974 περί τροποποιήσεως της οδηγίας 68/193/ΕΟΚ "περί της εμπορίας των υλικών αγενούς πολλαπλασιασμού της αμπέλου"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι πρέπει, για τους κατωτέρω εκτιθέμενους λόγους, να τροποποιηθούν ορισμένες διατάξεις της οδηγίας 68/193/ΕΟΚ του Συμβουλίου της 9ης Απριλίου 1968 περί της εμπορίας υλικών αγενούς πολλαπλασιασμού της αμπέλου(3), όπως τροποποιήθηκε από την οδηγία 71/140/ΕΟΚ(4)-

ότι πρέπει να προσδιορισθεί το πεδίο εφαρμογής της οδηγίας 68/193/ΕΟΚ-

ότι τα Κράτη μέλη πρέπει να εξουσιοδοτηθούν να προβλέπουν τη διάκριση των προτύπων υλικών πολλαπλασιασμού σύμφωνα με διάφορα κριτήρια ποιότητος-

ότι ορισμένες περιοχές απολαμβάνουν ιδιαιτέρων συνθηκών τόσο ευνοϊκών για την ανάπτυξη υλικών πολλαπλασιασμού, ώστε να είναι δυνατό να παρέχεται στο εν λόγω Κράτος μέλος η δυνατότης παραχωρήσεως, στην παραγωγή και στην εμπορία στα εδάφη αυτά, παρεκκλίσεων ως προς το μήκος των υλικών πολλαπλασιασμού-

ότι η εφαρμογή της οδηγίας δύναται να προκαλέσει δυσκολίες στις εισαγωγές που πραγματοποιούνται σε ορισμένα Κράτη μέλη, εκ του γεγονότος ότι ορισμένα από αυτά απαιτούν από τον εισαγωγέα την παροχή διαφορετικών ενδείξεων- ότι πρέπει, λοιπόν, να εναρμονισθούν οι ενδείξεις αυτές-

ότι οι τροποποιήσεις του παραρτήματος αποβλέπουν ουσιαστικά στο να επιτρέψουν την εφαρμογή της οδηγίας και οφείλουν, κατά την έννοια αυτή, να θεσπίζονται σύμφωνα με τη διαδικασία της Μόνιμης Επιτροπής των Γεωργικών, Δενδροκηπευτικών και Δασικών Σπόρων προς Σπορά και Φυτών προς Φύτευση-

ότι η καλλιέργεια της αμπέλου και η εμπορία των υλικών πολλαπλασιασμού δύνανται να είναι ελάχιστης οικονομικής σημασίας σε ένα Κράτος μέλος- ότι πρέπει, ως εκ τούτου, να παρέχεται σε αυτό το Κράτος μέλος η δυνατότητα της απαλλαγής από την υποχρέωση εφαρμογής των περισσοτέρων διατάξεων της οδηγίας,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 68/193/ΕΟΚ τροποποιείται ως ακολούθως:

Άρθρο 2

Το κείμενο του άρθρου 1 αντικαθίσταται από το ακόλουθο κείμενο:

"Η παρούσα οδηγία αφορά τα υλικά αγενούς πολλαπλασιασμού της αμπέλου, στο εξής αποκαλούμενα "υλικά πολλαπλασιασμού", τα οποία τίθενται σε εμπορία στο εσωτερικό της Κοινότητος."

Άρθρο 3

Το άρθρο 3 συμπληρώνεται από την ακόλουθη παράγραφο 1α:

"1α. Τα Κράτη μέλη δύνανται να υποδιαιρούν την κατηγορία "πρότυπα υλικά" που προβλέπονται στο άρθρο 2 σε τάξεις που αναταποκρίνονται σε ιδιαίτερες προϋποθέσεις. Οι ιδιαίτερες αυτές προϋποθέσεις, η ονομασία ή ένας χρονικός περιορισμός δύνανται να καθορίζονται σύμφωνα με την προβλεπόμενη στο άρθρο 17 διαδικασία."

Άρθρο 4

Το άρθρο 3 παράγραφος 4 συμπληρώνεται από το ακόλουθο στοιχείο γ):

"γ) να εξουσιοδοτούνται τα Κράτη μέλη, κατά παρέκκλιση του παραρτήματος II μέρος III στοιχείο 1 υπό Β) και στοιχείο 2 υπό Β), για την παραγωγή και εμπορία σε ορισμένα εδάφη, να ελαττώνουν τα ελάχιστα μήκη των υλικών πολλαπλασιασμού που απαριθμούνται σ' αυτό, αν αυτή η εξουσιοδότηση δικαιολογείται από τις ιδιαίτερες συνθήκες της βλαστήσεως."

Άρθρο 5

1. Το άρθρο 11 καθίσταται άρθρο 11 παράγραφος 1.

2. Το άρθρο 11 συμπληρώνεται από την ακόλουθη παράγραφο 2:

"2. Τα Κράτη μέλη λαμβάνουν όλα τα αναγκαία μέτρα για να παρέχονται οι ακόλουθες ενδείξεις στην αρμόδια υπηρεσία κατά την εμπορία των υλικών πολλαπλασιασμού που προέρχονται από άλλο Κράτος μέλος ή από τρίτη χώρα:

α) είδος (βοτανικός προσδιορισμός),

β) ποικιλία, και ενδεχομένως ο κλάδος, εφαρμοζομένων αυτών των ενδείξεων στις περιπτώσεις των ερρίζων εμβολιασμένων, τόσον των υποκειμένων όσον και των εμβολιοφόρων κληματίδων,

γ) κατηγορία,

δ) φύση του πολλαπλασιαστικού υλικού,

ε) χώρα παραγωγής και υπηρεσία επίσημου ελέγχου,

στ) χώρα αποστολής,

ζ) εισαγωγεύς,

η) ποσότητες υλικών.

Σύμφωνα με την προβλεπόμενη στο άρθρο 17 διαδικασία, οι λεπτομέρειες σύμφωνα με τις οποίες πρέπει να παρέχονται αυτές οι ενδείξεις δύνανται να καθορισθούν."

Άρθρο 6

Το κείμενο του άρθρου 17α αντικαθίσταται από το ακόλουθο κείμενο:

"Οι τροποποιήσεις που πρέπει να επέλθουν στα παραρτήματα λόγω της εξελίξεως των επιστημονικών ή τεχνικών γνώσεων θεσπίζονται κατά την προβλεπόμενη στο άρθρο 17 διαδικασία."

Άρθρο 7

Το κείμενο του άρθρου 18α αντικαθίσταται από το ακόλουθο κείμενο:

"Σύμφωνα με την προβλεπομένη στο άρθρο 17 διαδικασία, ένα Κράτος μέλος δύναται, κατόπιν αιτήσεώς του, να απαλλάσσεται τελείως ή μερικώς της υποχρεώσεως εφαρμογής της παρούσης οδηγίας, εξαιρουμένων εν τούτοις του άρθρου 12 παράγραφος 1 και του άρθρου 12α, κατά το μέτρο που η καλλιέργεια της αμπέλου και η εμπορία υλικών πολλαπλασιασμού έχουν ελάχιστη οικονομική σημασία στο έδαφός του."

Άρθρο 8

Στο παράρτημα IV μέρος Α υπό α), το κείμενο του στοιχείου 2 αντικαθίσταται από το ακόλουθο κείμενο:

"2. Όνομα και διεύθυνση του υπεύθυνου της σφραγίσεως προσώπου ή ο αριθμός ταυτότητός του."

Άρθρο 9

Τα Κράτη μέλη θέτουν σε ισχύ, το αργότερο την 1η Ιουλίου 1976, τις αναγκαίες νομοθετικές, κανονιστικές ή διοικητικές διατάξεις για τη συμμόρφωσή τους προς την παρούσα οδηγία.

Άρθρο 10

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 9 Δεκεμβρίου 1974.

Για το Συμβούλιο

Ο Πρόεδρος

Ch. BONNET

(1) ΕΕ αριθ. Α 2 της 9.1.1974, σ. 66.

(2) ΕΕ αριθ. Α 8 της 31.1.1974, σ. 19.

(3) ΕΕ αριθ. Ν 93 της 17.4.1968, σ. 15.

(4) ΕΕ αριθ. Ν 71 της 25.3.1971, σ. 16.